Zmajkovičová, Renáta, podpredsedníčka NR SR (2014-10-28):
Ďakujem za slovo. Pani podpredsedníčka, vážené panie poslankyne, vážení páni poslanci, kým sa vyjadrím k rozprave, dovoľte, aby som najprv citovala z uznesenia vlády Slovenskej republiky č. 504 z roku 2014 k Analýze dopadov sankcií Ruskej federácie na Slovenskú republiku, na poľnohospodársky a potravinársky sektor a návrhu opatrení na ich zmiernenie. Budem citovať a vyberiem z toho uznesenia. Rokovania s obchodnými reťazcami o uprednostňovaní slovenských dodávateľov a zachovaní férových politík. Napriek pozitívnym deklaráciám obchodných reťazcov navrhujeme pre sektor ovocia a zeleniny prijať následné opatrenia a požiadavky na obchodné reťazce, týždenné zverejňovanie percentuálneho podielu predaja jabĺk slovenského pôvodu, nepožadovanie žiadnych iných platieb, napríklad za letáky a podobne, od producentov ovocia a zeleniny minimálne do konca roku 2014, opatrenia na zvýšenie domácej spotreby, zabezpečenie odbytov v rámci domácich odbytových ciest, predovšetkým tam, kde má regulačný, resp. legislatívny dosah, teda väčšinou sa jedná o školské a sociálne programy, tieto cesty je nevyhnutne akcelerovať aj na Slovensku, opakujem, kde má regulačný, resp. legislatívny dosah, teda väčšinou sa jedná o školské a sociálne programy (Predložený návrh zákona, ktorý je dnes v druhom čítaní, je v súlade s týmto uznesením vlády.), a budem čítať ešte stále z toho istého ustanovenia, využiť ustanovenia zákona č. 25/2006 Z. z. o verejnom obstarávaní v platnom znení, konkrétne § 4 ods. 3 písm. c), ktorý umožňuje zabezpečiť nákup potravín zjednodušenou formou v procese verejného obstarávania v prípade ich nákupu v hodnote do 40 000 eur, pričom v postupoch je formou procesov verejného obstarávania v prípade ich nákupu v hodnote do 40 000 eur možné vziať do úvahy znenie smernice Európskeho parlamentu a Rady 2014/24/EÚ z 26. 2. 2014 o verejnom obstarávaní, ktorej okrem iného zmyslom je vytvorenie väčšieho priestoru pre podporu malého a stredného podnikania, opakujem, pre podporu malého a stredného podnikania, opatrenie Akcelerácia školských podporných programov pre ovocie a zeleninu a mlieko, Školské ovocie, kde cieľom programu Školské ovocie je podporiť konzumáciu ovocia a zeleniny, vplývať na zmenu stravovacích zvyklostí u detí v rannom školskom veku, opakujem, podporovať a vplývať na zmenu stravovacích zvyklostí u detí v rannom školskom veku, opatrenie 4. 2. 2., kde zároveň sa prostredníctvom programu podporuje boj proti obezite s cieľom poskytovať deťom zdravé mliečne výrobky pre zlepšenie stravovacích návykov, takže znovu opakujem, že predložený návrh zákona je v súlade s uznesením vlády, ktorý prijala pred dvomi týždňami. Prečítam niečo zo stravovacej a výživovej politiky pre školy (Program pre výživu a potravinovú bezpečnosť) zo Svetovej zdravotníckej organizácie: „Zdravá strava a výživa by mala byť prioritou pre školský systém, pretože má pozitívny vplyv na deti. Zdravé školské prostredie sa zlepší zavedením zdravých jedál, ovocia a zeleniny, mliečnych výrobkov do stravovania a tiež predajnými automatmi na zdravú výživu a vodu,“ znovu opakujem, „tiež predajnými automatmi na zdravú výživu a vodu. Zriadenie zdravého životného štýlu v školskom prostredí prispeje k zdravému životnému prostrediu. Do podpory zdravej výživy na školách musí byť zapojená aj spolupráca s rôznymi sektormi a zainteresovanými stranami. Ostatnými dôležitými verejnými subjektmi sú miestni poľnohospodári, maloobchodníci a médiá,“ ja znovu opakujem, „poľnohospodári, maloobchodníci a médiá,“ všetci si pamätáme tú hystériu, ktorú vytvorili médiá. „Zlepšovanie životného štýlu detí a mládeže závisí od činnosti vyvolaných a vykonávaných v rámci školského prostredia. Je však nutné, aby aj vládni predstavitelia zabezpečili adekvátne školské prostredie pre všetky deti v európskom regióne.“ Takže ja som citovala teraz zo správy Svetovej zdravotníckej organizácie. A takisto by som chcela upozorniť na štúdiu Európskej komisie, kde prvýkrát táto štúdia mapuje stravovaciu politiku v školách v Európskej únii. A komisár pre zdravie Tonio Borg uviedol: „Takmer jedno z každých troch detí v Európe trpí nadváhou alebo obezitou. A takémuto dieťaťu preto hrozí riziko mnohých chorôb, ktorým sa dá predísť. Školy sú dôležitým partnerom v rámci našich snáh viesť deti k tomu, aby si vypestovali zdravé stravovacie návyky, aby vďaka tomu mohli vyrastať v dobrom zdraví, mať dobré výsledky v škole a využiť svoj plný potenciál. Prvé hodnotenie stravovacích politík v školách je preto dôležitým príspevkom nášho boja proti obezite.“ A v správe potom hovorí sa o všetkých tých opatreniach, ktoré štáty Európskej únie majú pri stravovacích návykoch, hlavne v školách a hovorí sa o úplných zákazoch automatov a bufetov. Ja skutočne podčiarkujem automaty, my sme pri tej rozprave zabudli na automaty. A, samozrejme, tam sa hovorí aj o regulácii potravín. Vážené kolegyne, kolegovia nebudem citovať tých ďalších, ale vrátim sa k tej rozprave. Rozprava mala spoločného menovateľa, všetci kolegovia, ktorí vystúpili v rozprave, povedali, aká je dobrá tá myšlienka, aká je dobrá tá idea, ale ako sa to nedá urobiť, ako nám stačí presne hovoriť o tom, že treba zaviesť zdravý životný štýl, hovoriť o zdravých stravovacích návykoch. Ale zároveň hovoríme o tom, že netreba nič regulovať. Ak dnes na Slovensku sa dosiahol taký stav, že dnes automaty a bufety ponúkajú deťom nevhodné potraviny, tak preto musí prísť zákonodarca s reguláciou. Tá je veľmi dôležitá. Pri tej hystérii, ktorá bola aj tu v parlamente a, samozrejme, aj ktorú som pociťovala aj z médií, tak ja som si dávala otázku, či tá hystéria je vyvolaná preto, že ten návrh zákona hovorí o obmedzovaní nevhodných potravín pre deti a mládež na celom Slovensku v obchodných reťazcoch, v obchodných sieťach. Ja znovu upozorňujem na to, je to v školských bufetoch a automatoch, tam, kde ten doplnkový predaj alebo tá desiata má tvoriť iba 5 % vlastne stravy toho dieťaťa počas celého dňa. A, samozrejme, prečítala som si aj stanovisko úseku legislatívy, ktoré mi odporúčalo a venovalo sa aj tomu, čo nie je možné predávať v bufetoch a hovorí sa v ňom o nejakých zelených šalátoch a ja som ostala prekvapená, že toto stanovisko je prebraté zo stanoviska tej komory. A to je presne tá odpoveď pre mojich kolegov, ktorí tu z opozície hovorili, že návrh zákona má predkladať ministerstvo. To znamená, že všetci kolegovia dnes z opozície, ktorí budú predkladať zákony, už nepredložia do konca volebného obdobia žiadny zákon, pretože zákony majú predložiť ministerstvá. Takže takto som pochopila kolegov, takže dnes nebudeme mať po tejto schôdzi žiadny opozičný návrh zákona. A ja vám poviem, prečo to nebolo ministerstvo, a dobre, že nepredložilo tento návrh zákona ministerstvo, lebo z tej rétoriky, ktorú mnohí ste rozprávali, tak si poviem iba jediné, že Dávid sa tu stretol s Goliášom. Všetky tie mnohé veci som čítala. Viete, pán poslanec Galko povedal, že SMER má na svojej strane médiá. No tak ja som to zažila, že to tak nie je, pretože k tomuto zákonu sa vyjadrovali všetci ostatní, pričom ja som sa skutočne veľmi málo dostala do priestoru. Ale keď sa vyjadroval niekto k tomuto zákonu, aký je zlý a ako je nepotrebné to regulovať, tak išla reklama, a to predtým aj potom na nemenované výrobky. Takisto ak bola objednaná nejaká objednávka v médiách tlačových, tak potom tam boli dve A4 reklamy. A ja som si nemyslela, že ten zákon vyvolá takú hystériu. Ale hlavne ten psychický tlak som ja musela prežiť, nie od mojich kolegov z parlamentu, z poslaneckého klubu, tí na mňa žiadny tlak nevytvárali, ani ministerstvo nevytváralo na mňa tlak. Ale po tých odkazoch, ktoré som si ja vypočula, tých vyhrážkach, ktoré som si ja vypočula, poodkazovaných, tak som zrazu zostala, aká hystéria je. A som si povedala, že som tak urobila dobre. Viete, o čom to je? To nie je o tých automatoch, o tých niekoľkých tyčinkách a o tých niektorých slaných jedlách, alebo mastných, to je o tých návykoch, o tých stravovacích návykoch, aby naše deti nemali tie dobré návyky, aby nerozmýšľali. A medzi štyrmi očami mi tu v parlamente povedala predstaviteľka tej komory: „Ale my sa bojíme, že ukážete prstom na vhodné a nevhodné potraviny.“ Ale veď to je presne cieľom zákona, aby začali deti aj rodičia uvažovať tak, aby to deťom nekupovali. Ja im to nezakazujem na celom Slovensku, ale nemá to čo robiť v školskom prostredí, v školskom prostredí, tam, kde má prostredie vychovávať a vzdelávať. A preto som rada, že to nepredkladalo ministerstvo, pretože pánu ministrovi ak by prišla tá podoba zákona, tak veľakrát by nevedel, čo všetko tam je vsunuté, pretože ja presne viem, kto všetko chodil tam po chodbách aj po chodbách tohto parlamentu. Predsa si nemôže úsek legislatívy osvojiť stanovisko v niektorých bodoch tej komory a keď mi to povie v pléne dvakrát poslankyňa z opozície, že so stanoviskom tej komory sa stotožnila aj legislatíva, tak to je trošku problém, keď všetky pripomienky tej komory boli zásadné. A ja tu mám stanovisko aj k úseku legislatívy nestranné. Takže kolegyne, kolegovia, návrh zákona nie je politický. Tu v zákone, ak bude schválený, víťazom nie je politická strana SMER, víťazom nie je Renáta Zmajkovičová, víťazom je zdravie dieťaťa, víťazom je ochrana zdravia dieťaťa. Čiže preto tento zákon je nad rámec všetkých politík. My všetci hovoríme čo treba robiť, vieme, ako to robiť... (Prerušenie vystúpenia predsedajúcou.)